Az Európai Határ- és Parti Őrségről szóló, 2016. szeptember 14-én elfogadott rendelet létrehozta – az Ügynökség és a tagállamok megosztott felelősségeként – az Európai Határ- és Parti Őrséget, kibővítette az Ügynökség megbízatását, valamint meghatározta az európai integrált határigazgatás elemeit. Tekintettel arra, hogy az Ügynökség jelentős szerepet tölt be az EUROSUR végrehajtásában, az Európai Határ- és Parti Őrségről szóló rendelet jelentős hatást gyakorol az EUROSUR gyakorlati végrehajtására, és ezt figyelembe kell venni az EUROSUR továbbfejlesztésekor.

A rendelet továbbfejlesztett reagálási képességről is rendelkezik, különösen a tagállamok által meghatározandó külső határszakaszok révén. E határszakaszokat az Ügynökség – kockázatelemzés alapján és az érintett tagállamokkal egyetértésben – különböző hatásszintekkel (alacsony, közepes, magas) minősíti. A tagállamok és az Ügynökség ez alapján megteszik a minősítés szerinti hatásszintnek megfelelő reagálási intézkedéseket.

· Kommunikációs hálózat, amely támogatja az EUROSUR-on belüli információcserét, a különleges és az EU-minősített adatokra is kiterjedően, valamint elérhetővé teszi az Ügynökség által működtetett videokonferencia-szolgáltatást;

Az EUROSUR a külső szárazföldi és tengeri határok őrizetére alkalmazandó. Önkéntes alapon a légi határok őrizetére, valamint a határátkelőhelyen történő határforgalom-ellenőrzésre is alkalmazható. Az EUROSUR őrizeti tevékenységei magukban foglalják a jogellenes határátlépések monitoringját, felderítését, azonosítását, nyomon követését, megakadályozását és feltartóztatását.

·2015-ben a Bizottság elfogadta az EUROSUR-kézikönyvet, amely technikai és operatív iránymutatásokat, ajánlásokat és bevált gyakorlatokat tartalmaz, ideértve a harmadik országokkal való együttműködésre vonatkozóakat is.

·Az Ügynökség jelenleg tizenhárom EUROSUR fúziós szolgáltatást biztosít. E szolgáltatások jelentős hozzáadott értéket képviselő információs szolgáltatásokat nyújtanak minden nemzeti koordinációs központnak az EUROSUR kommunikációs hálózatán keresztül, valamint közvetlenül az Ügynökség által koordinált közös műveletekhez. E szolgáltatásokat a határműveletek támogatására, a határokon átnyúló bűncselekmények – például a migránsok csempészésének, valamint a fegyverek, kábítószer, cigaretta és más hamisított termékek csempészetének – felderítésére és elemzésére, valamint veszélyben levő migránsok felderítésére használják. Emellett a tagállami járőrözés támogatására is alkalmazzák őket.

·Valamennyi tagállam létrehozta nemzeti helyzetképét a határainak helyzetéről, megosztva a határokkal kapcsolatos rendkívüli eseményeket (eseményréteg) és az elemzési jelentéseket (elemzési réteg). Járőrözési eszközeinek helyzetét jelenleg a tagállamoknak csupán fele osztja meg nemzeti szinten a műveleti réteg révén. A tagállamok fele a szomszédos tagállamokkal is megoszt a nemzeti helyzetképéből származó információkat.

Az értékelés emellett egy olyan független értékelést is magában foglal, amelyet az Alapjogi Ügynökség végez az alapvető jogoknak való megfelelésről és alapvető jogokra gyakorolt hatásról.

2017. június 24-én az Indalo 2017 közös művelet keretében utólagos hajókereső missziót teljesítő légi jármű két gumicsónakot talált 73 emberrel a fedélzeten. Az akkoriban frissen kibővített EUROSUR fúziós szolgáltatások megerősítették az észak-afrikai parttól északra tartózkodó csónakok helyzetét, ami azt mutatja, hogy a rendszer képes még igen kisméretű (5–7 méteres) tárgyak tengeri észlelésére is. A vízi járműveken tartózkodó embereket megmentették és a spanyol Motril kikötőjében biztonságba helyezték.

Az EUROSUR számos esetben közvetlenül is hozzájárult több száz migráns életének megmentéséhez azáltal, hogy a tengeren felderítette őket, és elindította a kutatás-mentési mechanizmust. Közvetett módon pedig az EUROSUR ennél is több életet mentett meg azáltal, hogy létrehozta és biztosítja az együttműködést és az információcserét a nemzeti koordinációs központok és a tengeri mentést koordináló központok munkatársai között.

A nemzeti koordinációs központok létrehozása hozzáadott értéket teremtett azáltal, hogy javította az ügynökségek közötti együttműködést és információcserét nemzeti és regionális szinten, a szomszédos tagállamokkal és az Ügynökséggel. A nemzeti koordinációs központok szerepét tovább lehetne erősíteni a helyi és regionális határigazgatási szintekkel való jobb koordináció biztosításával, és ki is lehetne terjeszteni az integrált határigazgatás egyéb vonatkozásaira, mint például a másodlagos mozgások nyomon követésére.

Az érdekelt felek szerint az EUROSUR által lehetővé tett jobb helyzetismeretből és a reagálási képességek javulásából származó előnyök jelentősebbek, mint az EUROSUR végrehajtásához kapcsolódó költségek: az EUROSUR hozzájárult az európai szintű szinergiák érvényesítéséhez, így a nemzeti szintű költségeket mérsékelte.

2.2.3.Koherencia

Az EUROSUR elősegíti a szinergiákat és így a koherenciát más szakpolitikákkal: a nemzeti koordinációs központ az egyéb szakpolitikai szereplőkkel (tengerügy, biztonság, vámellenőrzés) folytatott operatív együttműködés központja. Jó példa a polgári és a katonai szereplők közötti együttműködésre is, mivel több nemzeti koordinációs központban képviseltetik magukat katonai szervek is, például a haditengerészet tisztviselői.

Uniós szinten az EUROSUR fúziós szolgáltatásai olyan eszközök, amelyek más parti őrségi funkciók ellátásához, például a halászat ellenőrzéséhez is felhasználhatók. Kölcsönös előnyök származnak a külső biztonság terén is: az EUROSUR információs termékeket az Ügynökség például a közös biztonság- és védelempolitika égisze alatt végrehajtott EUNAVFOR MED Sophia művelet keretében is megosztotta.

Az EUROSUR fúziós szolgáltatások elősegítik egyes kutatási projektek és programok eredményeinek gyakorlati alkalmazását, és a Kopernikusz uniós űrprogram konkrét eredményeként jöttek létre.

Az Európai Határ- és Parti Őrségre vonatkozó rendelet által bevezetett újítások fényében, valamint az Ügynökség új megbízatásának és az integrált uniós határigazgatás végrehajtása érdekében az EUROSUR ugyanakkor módosításra szorul.

2.2.4.Uniós hozzáadott érték

Az EU határigazgatási rendszerének szereplői teljes mértékben elismerik az EUROSUR uniós hozzáadott értékét. Az EUROSUR megszüntetése nem képzelhető el, mivel a legtöbb tagállamban a határőrizet jelenleg e rendszer működésére támaszkodik.

Az EUROSUR fúziós szolgáltatásai valódi hozzáadott értéket jelentenek a határőrizetben részt vevő végfelhasználók számára. Egyetlen nemzeti határőrszervezet sem lenne képes önmagában világűrbe telepített határellenőrzési szolgáltatásokat és az EUROSUR fúziós szolgáltatások által kínált más nagy hatótávolságú platformokat működtetni.

2.3.Az alapvető jogok tiszteletben tartása és az azokra gyakorolt hatás

Az Európai Unió Alapjogi Ügynöksége (FRA) értékelte az EUROSUR működését. Jelentésében az Alapjogi Ügynökség arra a következtetésre jut, hogy az EUROSUR megfelel mind az alapvető jogoknak, mind az adatvédelmi elveknek. Ugyanakkor az értékelés számos lehetséges javításra tesz javaslatot.

2.3.0.A harmadik országok és a visszaküldés tilalmának elve

Az FRA különös figyelmet fordított a harmadik országokkal folytatott határigazgatási együttműködés kontextusában a visszaküldés tilalmának kérdésére, és nem talált meg nem felelést:

Azon 20 tagállam többsége, amely kétoldalú megállapodásokat kötött harmadik országokkal a határőrizet területén, általánosan értékeli az alapvető jogok harmadik országokban fennálló helyzetét, 11 tagállam pedig az alapvető jogokra vonatkozó védzáradékot iktatott be e megállapodásaiba.

Az FRA hét véletlenszerűen kiválasztott kétoldalú megállapodást vizsgált meg, amelyek egyike sem tartalmazott olyan rendelkezéseket, amelyek ellentétesek lettek volna az Alapjogi Chartában, valamint az 1052/2013/EU rendelet (15) preambulumbekezdésében és 2. cikkének (4) bekezdésében foglalt alapjogi előírásokkal. Az FRA értékelése szerint a legtöbb megállapodás általános hivatkozást tartalmaz arra vonatkozóan, hogy a megállapodást a felek nemzetközi kötelezettségeivel összhangban kell végrehajtani. E megállapodások egyértelműbb utalást tartalmazhatnának, kifejezetten utalva az alapvető jogokat tiszteletben tartó végrehajtás szükségességére.

2.3.1.A személyes adatok kezelése

A személyes adatokat a megfelelő képzések és az EUROSUR-kézikönyvben foglalt iránymutatások alapján összességében megfelelően kezeli az EUROSUR.

A hajóazonosító számok kivételével az Ügynökség és a tagállamok nem cserélnek személyes adatokat az EUROSUR keretében. Személyes adatokat mindössze 6 tagállam dolgoz fel az EUROSUR nemzeti végrehajtása keretében.

2.3.2.Javasolt fejlesztések

Jelentésében az FRA az EUROSUR több lehetséges fejlesztésére tett javaslatot: javasolta például olyan konkrét rendelkezések beillesztését a harmadik országokkal kötendő jövőbeni megállapodásokba, amelyek szerint a megállapodást az alapvető jogokkal összhangban kell alkalmazni, teljes mértékben tiszteletben tartva a visszaküldés tilalmának elvét, és az alapvető adatvédelmi biztosítékokat. Lehetséges alternatív megoldásként technikai és eljárási megoldások kidolgozását javasolta a kutatás-mentési események, valamint a kiszolgáltatott személyeket, például a gyermekeket érintő események megfelelőbb dokumentálásához. Az FRA úgy véli, hogy ez mérsékelheti az emberi jogok megsértésének kockázatát.